Unser frûntlich dienst und alles guot zuovor, ersamen wisen lieben und guoten frûnd. Wir sind bericht, das
ûnser burger Burckhart Schlÿ, der mûller, zeiger dis briefs, zuo biderben lüten bi ûch gefrûndet und zuo
dem sacramment der heiligen eucharistie gegriffen habe und im von etlichen, die im ouch nit bessers gonnen, zuo geredt
werde, als ob nieman wiss, waer oder von wannen er pürtig und bsonders, das er vergangentz kriegs uff
unser wider parth zuo Thûrigen im stätly gewesen und och des selben knaechten einer sin söll, die wir eidgenossen
uf Thûrigen haben lasen abzichen. Söliche zuorednung ûns nit unbillich beduret, dann wir wissen, das
er von sinen frommen altfordern, elich von vatter und muoter wol harkomen und by ûns erzogen und
erbern und erlichs biderbs geschlächts ist und bsonder der genannte Burkhart sich von jugent uff hie by
sinen frûnden enthalten und die zit, als er by ûns gewont, sich so frömmklich und erberlich gehalten hat,
das wir im aller eren und als güts gönnen. Er ist och vergangens kriegs by uns und nit uf dem
widerteil gewesen. Und ungevärlich erst by eim jär hät er sich von ûnser stat getan, sinem hantwaerch
näch ze ziehenden. Das sagen wir, wie ûns eni waerheit ze sagen gepürt, mit gar ernstlicher pitt, ir
wellen den selben Burkhart Schlyen in ûwer fûrdrung und befelch haben und inn ûnser geniessen
läsen, we wir das beschulden möchten, welten wir willig sin. Datum sant Johannes tag apostoli
anno i.
Burgermeister und
rät der stat Zûrich